**МОТИВИ**

**към проекта на Закон за изменение и допълнение на Закона за рибарството и аквакултурите**

Предложението е продиктувано от необходимостта да се регламентира възможността дължимостта на подлежащата на възстановяване безвъзмездна финансова помощ, поради нарушение от страна на ползвателите на помощта и бенефициерите по мерките по Оперативната програма за развитие на сектор „Рибарство” 2007 – 2013 г., което представлява основание за налагане на финансова корекция по чл. 70, ал. 1 от Закона за управление на средствата от Европейските структурни и инвестиционни фондов, да се установява с издаването на решение за налагане на финансова корекция по реда на чл. 73 от същия закон. Създава се общо правомощие изпълнителният директор на Изпълнителната агенция по рибарство и аквакултури (ИАРА) да издава актове за установяване на публични държавни вземания по реда на Данъчно-осигурителния процесуален кодекс.

На следващо място е необходимо да се създаде правно основание в Закона за рибарството и аквакултурите изпълнителният директор на ИАРА да одобри със заповед правила за определяне на размера на сумите по актове за установяване на публично държавно вземане и на финансовите корекции за установени нередности, които представляват нарушения на нормативни разпоредби, както и на договорните отношения между ИАРА и ползвателите на безвъзмездна финансова помощ, като се отчете степента, тежестта, продължителността и системността на допуснатото нарушение на условията на подпомагане.

С цел публичност и прозрачност тази заповед и правилата следва да се обнародват в „Държавен вестник”, за да бъдат достъпни за всички граждани и кандидати по съответната мярка.

С определянето на органа и процедурата за приемане на правила за определяне на размера на подлежащата на възстановяване безвъзмездна финансова помощ ще се осигури стабилитет по отношение на правилата и тяхното прилагане.

**МИНИСТЪР-ПРЕДСЕДАТЕЛ:**

**Бойко борисов**